ORDE do 6 de xullo de 2010 pola que se ratifica o acordo de extinción da fundación Colegio Sagrado Corazón de San Sadurniño e se dispón a súa inscrición no Rexistro de Fundacións de Interese Galego.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/08/2010

Despois de examinar o expediente de extinción da Fundación Colegio Sagrado Corazón de San Sadurniño, tramitado por instancia do seu padroado, e con base nos seguintes:
Antecedentes.
1. A fundación Colegio Sagrado Corazón foi constituída en escritura pública outorgada en Madrid o día 22-3-1926 ante o notario Alejandro Arizcum Moreno, co número de protocolo 298. Por orde do Ministerio de Educación Nacional do 4-1-1956 foi clasificada como fundación benéfico-docente de carácter particular e adscrita ao protectorado dese ministerio.
2. O expediente correspondente a esta fundación foi transferido á Xunta de Galicia en virtude do Real decreto 1763/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de educación, e está actualmente inscrita no Rexistro de Fundacións de Interese Galego, sección correspondente á Consellería de Educación e Ordenación Universitaria, co número 140.
3. En reunión realizada o día 23-4-2004 o padroado adoptou por unanimidade o acordo de extinguir a fundación pola imposibilidade de levar a cabo os seus fins. Na súa reunión do 4-11-2006, o dito órgano de goberno acordou propoñer que os bens resultantes da disolución da fundación fosen destinados ao Concello de San Sadurniño.
Fundamentos xurídicos.
Primeiro.-A Lei 7/1983, do 22 de xuño, de fundacións de interese galego, vixente no momento en que se presentou a solicitude de ratificación do acordo de extinción, dispón no seu artigo 24 que a extinción dunha fundación procederá polas causas previstas na carta fundacional e nos supostos establecidos no artigo 39 do Código civil, e daráselles aos bens e dereitos o destino predeterminado nas ditas disposicións.
De acordo co disposto polo artigo 39 do Código civil, se por ser xa imposible aplicar ao fin para o cal se constituíron a actividade e os medios de que dispoñían, deixasen de funcionar as fundacións, daráselles aos seus bens a aplicación que as leis, ou os estatutos, ou as cláusulas fundacionais lles asignasen nesta previsión. Se nada se establecese previamente, aplicaranse eses bens á realización de fins análogos, en interese da rexión, provincia ou concello que principalmente debesen recoller os beneficios das institucións.
Segundo.-O artigo 39 do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño, e aplicable a este caso en virtude da disposición transitoria única do vixente Regulamento de fundacións de interese galego, aprobado polo Decreto 14/2009, do 21 de xaneiro, determina que a extinción das fundacións require acordo do seu órgano de goberno adoptado coa maioría indicada no artigo 13.3º (voto favorable das dúas terceiras partes dos asistentes sempre que supoña maioría absoluta do número dos seus membros), que deberá ser ratificado polo protectorado.
Terceiro.-No expediente tramitado para o efecto resulta acreditado o cumprimento dos requisitos exixidos pola normativa aplicable, en particular, a memoria relativa á concorrencia da causa de extinción invocada xustifica suficientemente a imposibilidade da entidade de cumprir os fins enunciados nos estatutos da fundación e o acordo de extinción foi aprobado por unanimidade dos membros do padroado.
Na cuestión da designación do destinatario dos bens e dereitos, cómpre ter en conta que, de acordo cos estatutos e a escritura de constitución, os beneficiarios das actividades da fundación eran, con carácter preferente, os nenos do concello de San Sadurniño; a propia vontade do padroado que, en canto continuador ou intérprete da vontade da fundadora, propón a entrega dos bens ao Concello de San Sadurniño; así como o interese deste concello en recuperar ese espazo singular para destinalo ao uso público e preservar o seu valor patrimonial, manifestado a este protectorado a través de diversos escritos que figuran incorporados ao expediente.
Cuarto.-Esta consellería resulta competente para ratificar o acordo adoptado polo padroado da fundación en virtude do disposto no Decreto 332/2009, do 11 de xuño, polo que se fixa a estrutura orgánica da Consellería de Educación e Ordenación Universitaria, en relación cos artigos 32 e 39 do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño.
Polo exposto, de conformidade co establecido na Lei 7/1983, do 22 de xuño, de fundacións de interese galego e no dito regulamento,
DISPOÑO:
Primeiro.-Ratificar o acordo de extinción da fundación Colegio Sagrado Corazón, adoptado polo seu padroado con base na imposibilidade de realizar o fin fundacional, e ordenar a súa inscrición no Rexistro de Fundacións de Interese Galego.
Segundo.-Aceptar a designación do Concello de San Sadurniño como entidade destinataria do remanente da liquidación da fundación para que o destine a fins análogos en interese do concello.
Terceiro.-O padroado da fundación realizará a liquidación, baixo o control deste protectorado, de acordo co disposto no artigo 40 do Regulamento de organización e funcionamento do protectorado das fundacións de interese galego.
Cuarto.-O acordo de extinción adoptado polo padroado na súa reunión do día 23-4-2004 deberá formalizarse en escritura pública, na cal se incluirá a conta final de liquidación, así como a acreditación da entrega dos bens e dereitos resultantes á entidade destinataria. A dita escritura presentarase para a súa inscrición no Rexistro de Fundacións de Interese Galego.
Contra esta orde, que pon fin á vía administrativa, poderá interpoñerse un recurso potestativo de reposición ante o mesmo órgano que a ditou, no prazo dun mes contado desde o día seguinte ao da súa notificación, ou un recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa notificación, de conformidade co disposto polo artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 6 de xullo de 2010.
Jesús Vázquez Abad
Conselleiro de Educación e Ordenación Universitaria